open-index/open-wikipedia-markdown huggingface dataset:
Eriküsilause

Eriküsilause (ka avatud küsimus) on küsilause põhitüüp, millega küsitakse teavet mingi lauseosa kohta. Võrreldes üldküsilausete ja alternatiivküsilausetega ei ole eriküsilause vastused ette antud. Küsimuse moodustamiseks kasutatakse erinevaid küsisõnu või -fraase, näiteks *kes*, *mis*, *kus*, *kuidas*, *millal*, *milline*, *missugune*, *kui palju*, *mis kell.* Erinevates keeltes on eriküsilause moodustamiseks kaks peamist võimalikku strateegiat: 1) küsisõna paikneb lause alguses, 2) küsisõna paikneb küsimustatava lauseliikme kohal. Enamikus Euroopa keeltes, sh eesti keeles, kasutatakse esimest varianti.

Näiteks:

* **Millist** ilma homseks lubatakse? – Vihmast.
* **Kus** mu sokid on? – Pesumasinas.
* **Kui kõrge** on Suur Munamägi? – 318 meetrit.

Eriküsimuse saab esitada kõikide lauseliikmete kohta peale öeldise, millel enamikus maailma keeltes eraldi küsisõna puudub. Selle asemel kasutatakse erinevaid küsifraase, näiteks *mida tegema, mis juhtus, mis saab.*

* **Mis** su jalaga **juhtus**? – Lõin ära.

Erinevatele lauseliikmetele sobivad erinevad küsisõnad:

* Alus – *kes*, *mis.* Harvematel juhtudel ka *mida*.
** **Kes** täna poes käis? – Ema.
** **Mida** poes oli? – Sinki.
* Sihitis – *keda*, *mida, mis*. Mõnel juhul ka *kelle, mille*.
** **Mida** ema poest tõi? – Leiba.
** **Mille** sina poest ostsid? – Leiva.
* Määrus – *kes, mis* erinevad käändevormid, *kuhu, kus, kust, millal, kuidas, miks, mispärast, milleks, mistarvis.* Lisaks erinevad küsiühendid, nt *kelle juurest, mis ajast, mitu korda, mismoodi.*
** **Millal** te ära sõidate? – Homme.
* Öeldistäide – *mis, kes, missugune, milline, kuidas*.
** **Mis** su kassi nimi on? – Miisu. 

Suhtluseesmärgi poolest võib eriküsilause olla otsene infosoov, aga ka retooriline küsimus või enesele suunatud küsimus. Viimaseid kaht esineb eelkõige suulises argisuhtluses.

Eriküsilause vastus võib olla küsisõnale vastav üksik sõna, fraas, lause või pikem (informatsiooni lisav) tekstiosa. Näiteks:

* Kui kaua tavaliselt Raplast Tallinna kesklinna sõidab?
** – Tund aega.
** – Autoga sõidab sinna tipptunnil umbes tund aega.
** – Heades oludes saab 50 minutiga hakkama, aga tipptunnil arvesta igaks juhuks tunni ajaga. Täna jälle uudistes rääkis, kuidas vahepeal suur avarii oli ja liiklus seisis.

= Viited =
Turbapruun

**Turbapruun** ehk **turvaspruun** on ligikaudu mustjaspruun värvitoon, mis sarnaneb turba värvusega.

## Pildid

Turbaraba.jpg|Turbaraba Hiiumaal
Peat Lewis.jpg|Turba kaevamine Šotimaal
Gützkow-Museum-Torf-0403m-17.JPG|Kütteks kasutatav pressturvas Gützkowi muuseumis


## Variatsioonid
Pantone värvitoon 19-0508 *Peat* on pruunikas mustjashall  .

RAL Design värvivaliku toon 060 30 20 *Torfbraun* on keskmine tuhmpruun  .

Eesti ajaloolise arhitektuuri jaoks soovitatud voodrilaudade värvivalikus (Becker Acroma värvid) on turvaspruun (NCS COLOR S 6005-Y80R) tume tuhmpruun  .

## Viited
Sándorfalva

**Sándorfalva** on linn Ungaris Csongrád-Csanádi komitaadis Szegedi kreisis.

## Geograafiline asend
Sándorfalva asub Tisza jõest ligi 7 km läänes ja Szegedi kesklinnast umbes 12 km põhjas.

## Ajalugu
Sándorfalvá asutati 12. juunil 1879, kui osa suures Tisza üleujutuses hävinud Algyő elanikest asus sinna elama. Varem oli piirkonnas olnud türklaste hävitatud keskaegne küla. 1882. aastal ehitati Sándorfalvasse kirik. Linnaõigused sai Sándorfalva 1. juulil 2005.

## Sõpruslinnad
* Dumbrăvița, Rumeenia
* Stettlen, Šveits
* Loitz, Saksamaa
* Baragiano, Itaalia
* Mužlja, Serbia
* Novi Bečej, Serbia
* Vlăhița, Rumeenia

## Viited
Gudiškė

**Gudiškė** (žemaidi *Gudėškė*) on küla Leedus Mažeikiai rajoonis Šerkšnėnai vallas.

Küla nimi tuleneb vanast leedu nimetusest valgevenelaste kohta - *gudas*.

Küla on esmamainitud 1806. aastal, toona kuulus see Žemalė kirikule. Aastal 1935 leiti oja kaldal kasvanud vana puu seest seitse vintpüssi, mis olid sinna Jaanuariülestõusu ajal peidetud. Teise maailmasõja järel kuulus küla Žemalė kolhoosi. 

## Elanikkond


* 35 (1902)
* 55 (1923)
* 15 (1959)
* 13 (1970)
* 12 (1979)

* 6 (1989)
* 10 (2001)
* 17 (2011)
* 17 (2021)


## Viited

## Välislingid

*Küla Mažeikiai piirkonna entsüklopeedias
Adam Heinrich von Steinau

**Adam Heinrich von Steinau** (surnud 1712) oli Baieri, Poola-Leedu, Saksi ja Veneetsia väejuht ning kindralfeldmarssal, kes osales üheksa-aastases sõjas, suures Türgi sõjas ja Põhjasõjas.

## Elulugu
Adam Heinrich von Steinau sündis Steinau-Steinrücki aadliperekonda. 1693. aastal kingiti talle Saksa Rooma keiser Leopold I poolt parunitiitel ning 1704. aastal krahvitiitel. 

Steinau liitus Baieri kuurvürstkonna sõjaväega ning juhatas 1683. aastal suures Türgi sõjas brigaadi. Kuni 1689. aastani võitles ta nii Lorraine'i hertsogi kui ka Baieri kuurvürsti armees. 1693. aastal astus ta Veneetsia vabariigi teenistusse ning osales Chiose saare vallutamisel. Steinau võitis Argose lähedal ka ühte Türgi väliarmeed. 

1699. aastal astus ta Saksi kuurvürsti ning Poola-Leedu kuninga August II teenistusse. Ta ülendati kindralfeldmarssaliks ning määrati Lubomirski kürassiiri- ning Bayreuthi jalaväerügementide juhatajaks. Põhjasõja algul osales ta Riia piiramisel. 9. juulil 1701 astus Steinau Daugava jõe ääres lahingusse Rootsi kuninga Karl XII-ga. Lahing lõppes Steinau juhitud Saksi-Rzeczpospolita-Vene vägede kaotusega. Lahingu ajal tõugati ta oma hobuselt maha, nii et ta veeti lahingumöllust eemale. August II loaga naasis ta Saksimaale. 

Järgmise aasta juulis osales Steinau Kliszówi lahingus, kus juhatas koos Adam Friedrich von Trampega vasakut tiiba. Lahing lõppes taas Saksi-Rzeczpospolita kaotusega. 1704. aastal juhatas ta lühiajaliselt 10 000-mehelist Saksi väeüksust. 

1705.  aastal astus Steinau taas Veneetsia teenistusse, kuid läks siis peatselt oma vanuse tõttu erru. Adam Heinrich von Steinau suri 1712. aastal Böömimaal Plženi lähedal.

## Kasutatud allikad

* Poten, Bernhard von. Steinau, Adam Heinrich. Allgemeine Deutsche Biographie. Kd. 35. 1893. Lk 682–684.
Račiai

**Račiai** (žemaidi *Ratē*) on küla Leedus Mažeikiai rajoonis Šerkšnėnai vallas. 

Račiai asub Šerkšnė jõe kaldal. Osaliselt ulatuvad külla Natura 2000 alad Venta keskjooks ja Žemalė ümbruskond. Ka jääb osaliselt külla Šerkšnė hüdrograafiline kaitseala.

Küla on saanud nime Račyse-nimelise isiku järgi. Račiai on selles mõttes tavatu, et sealsetel taludel on nimed, sellal kui tavaliselt nimetatakse neid selle või teise pere majapidamisteks.

Küla on esmamainitud 1568. aastal.

Muinsuskaitse all on ka Ohvrimäeks kutsutud Račiai Hiiemägi, kust voolab välja allikas. Mäele oli rajatud kolm votiivkabelit, ka ümbritses seda väravaga piirdemüür. Rahvasuu räägib, et ajal, mil seal veel kirikuid ei olnud, käis ümbruskonna rahvas seal loomi põletamas. Hiljem olevat seal ilmunud neitsi Maarja, seejärel olevat seal ohverdatud vaid tallesid. Ka olevat mägi paik, kus omal ajal põletatud nõidasid. Sinna ehitatud kord allika kohale saun; ühel jõuluõhtul läinud sinna kolm venda ja seepeale vajunud saun maa alla. Allikas olevat olnud nii sügav, et kord kadunud sinna hobune; ratsanik olevat vaevu pääsenud. Allkat peeti pühaks ja selle vett ravivaks. Veega tuli pesta silmi, et nägemist parandada; selle joomine aitas peavalude vastu. Allikale toodi ohvriks münte, selle juures anti tõotuseid. Ka seoti tõotuste kinnitamiseks kabelites asuvate kujude külge linte. Mais käidi mäel õhtuti ülistuslaule laulmas. Kabelitesse viidi kaseoksi, seal süüdati küünlad. Ühe suure kase küljes oli lokulaud, mida kasutati mais rahva palveõhtutele kutsumiseks.

## Elanikkond


* 328 (1902)
* 431 (1923)
* 358 (1959)
* 276 (1970)
* 112 (1979)

* 96 (1986)
* 82 (1989)
* 89 (2001)
* 56 (2011)
* 43 (2021)


## Viited

## Välislingid

*Küla Mažeikiai piirkonna entsüklopeedias
Youcef Atal

**Youcef Atal** (sündinud 17. mail 1996 Boghnis) on Alžeeria jalgpallur, kes mängib paremkaitsjana Prantsusmaa kõrgliigaklubis Nice ja Alžeeria jalgpallikoondises.

Ta alustas klubikarjääri Alžeerias. 2015. aastal debüteeris ta Alžeeria kõrgliigaklubis Paradou AC, kellega tuli hooajal 2016/17 Alžeeria meistriks. Hooajal 2017/18 oli ta Paradoust laenul Belgia kõrgliigaklubis Kortrijk.

Alates hooajast 2018/19 on ta mänginud Nice'ist.

2023. aasta oktoobris pärast Ḩamāsi-Iisraeli sõja puhkemist, kogus Atal kurikuulsust internetis tehtud antisemiitlike sõnumite postitamisega, mille tõttu määrati talle Prantsusmaa kõrgliigas seitsmemänguline võistluskeeld. 2024. aasta jaanuaris määrati talle lisaks usulise vihkamise õhutamise eest kaheksa kuu pikkune tingimisi vanglakaristus.

Alžeeria jalgpallikoondises debüteeris Atal 6. juunil 2017 sõprusmängus Guinea vastu. Koondisekarjääri esimese värava lõi ta 18. novembril 2018 Aafrika rahvaste karikavõistluste valikmängus Togo vastu. 2019. aastal tuli ta Alžeeria koondisega Aafrika meistriks.

## Viited
Liūdėnai

**Liūdėnai** (žemaidi *Liūdienā*) on küla Leedus Mažeikiai rajoonis Šerkšnėnai vallas.

## Elanikkond


* 28 (1959)
* 28 (1970)
* 22 (1979)

* 7 (1989)
* 7 (2001)
* 7 (2011)


## Viited

## Välislingid

*Küla Mažeikiai piirkonna entsüklopeedias
Quanta Computer

**Quanta Computer Inc.** (hiina keeles 廣達電腦) on Taiwani originaalseadmete tootja (OEM) ja konstruktor (ODM). Ettevõte kuulub Fortune Global 500 nimekirja ning on üks suurimaid sülearvutitootjaid ja pilvandmetöötluse seadmete pakkujaid. Quanta on Compal Electronicsi järel tarnete poolest suuruselt teine sülearvutite OEM maailmas.

## Ajalugu

Quanta Computer Inc. asutati 1988. aastal Taipei linnas Taiwanis. 1996. aastal oli firma esimest korda Taiwani suurim sülearvutitootja. 1999. aastal noteeriti Quanta Computeri aktsiad Taiwani börsil.

Uue aastatuhande alguses laiendas Quanta tootmist Hiinasse, kus avati 2000. aastal Shanghai tehas. 2001. aastal oli ettevõte suurim sülearvutite tootja maailmas. 2009. aastal hakkas Quanta rohkem rõhku panema serverite tootmisele.

2010. aastatel suurenes Quanta turuosa pilvandmetöötluse serverite tootmises. Seejärel on firma tasapisi kasvanud ja laiendanud oma teadus- ja arendustegevuse võimekust. 2020. aastatel figureerivad Quanta tooteportfellis üha enam erinevad meditsiiniseadmed.

## Kirjeldus

Originaalseadmete tootjana müüvad Quanta toodangut paljud lisandväärtusega edasimüüjad. Siiski müüb firma seadmeid ka oma kaubamärgi alt, eriti andmekeskuste varustust pakkuva tütarfirma Quanta Cloud Technology (QCT) kaudu. Quanta on näiteks tootnud Apple Watche, MacBook Aire ja MacBook Prosid.

Originaalseadmete konstruktorina pakub Quanta andmekeskustele lisaks serveritele tuge keskuste planeerimise ja teenindamisega. Lisaks pilveserverite teenuse pakkujatele on Quanta kliendid telekommunikatsiooniettevõtted ja igasugused firmad, mis opereerivad avalikke, poolavalikke või kinniseid pilveteenuseid.

## Viited

## Välislingid
*
Halloumi

***Halloumi*** on Küprose päritolu, kitse-, lamba- või lehmapiimast juust, mis sobib hästi grillimiseks ja praadimiseks. Kalgendamiseks kasutatakse laapi. *Halloumi* on levinud üle kogu Vahemere idaosa. Alates 21. sajandi algusest süüakse seda palju ka Türgis. Aastal 2013 oli *halloumi* Euroopa riikidest kõige populaarsem Küprosel ja Suurbritannias.

Euroopa Liidus on *halloumi*‘l geograafiline tähis kaitstud päritolunimetus (PDO), mis tähendab, et selle nimega võib turustada vaid teatud Küprose piirkondadest pärit juustu. Ameerika Ühendriikides on *halloumi* kaitstud kaubamärk, mis kuulub Küprose riigile. Suurbritannias kuulub kaubamärk Küprose Traditsioonilise Juustu Kaitse Sihtasutusele.

## Toitumisalane teave
100 g *halloumi* juustus on keskmiselt:

## Vaata ka
* Praetud juust
* Leivajuust
* Juustude loend
* *[[Queijo coalho]]*
* *[[Saganaki]]*

## Viited

## Välislingid
* Ametlik veebileht
Sankt Leonhard am Forst

**Sankt Leonhard am Forst** on vald (*Marktgemeinde*) Austrias Alam-Austria liidumaal Melki ringkonnas.

## Viited
Schollach

**Schollach** on vald (*Gemeinde*) Austrias Alam-Austria liidumaal Melki ringkonnas Wachau orus. Seal asub Schallaburgi linnus.

## Viited
Žemalė

**Žemalė** on küla (endine alev) Leedus Mažeikiai rajoonis Šerkšnėnai vallas. Osaliselt ulatub külla Natura 2000 ala Žemalė ümbruskond.

Külas on kirik, algkool (2021. aastast Tirkšliai kooli filiaal), postkontor ja raamatukogu. 

Bronius Kviklyse meelest tuleneb küla nimi sealt läbi voolavast Žemalupise ojast. Kazimieras Būga leiab aga, et asula nimi tuleneb kura keelest. Algsõnaks on siis maa (*žemė*), millele lisandub nii kura alade kui Žemaitija asulate nimelõpp *-alė*.

Muinsuskaitse all on Žemalė vana keskus.

## Ajalugu

Küla on esmamainitud 1554. aastal. 1595. aastast on teada, et külas oli kaks kõrtsi, seal asus ka sepikoda. 1568. aastal Chodkiewiczitele läänistatud küla läks hiljem Sapiehade valdusse, 1633. aastal ostis selle aga Vilhem Berberis, kes sinna mõisa rajas.

1713. aastal sai asula alevi staatuse. 1752. aastal valmis esimene sealne kirik. 1765. aastal elas alevis neli juuti. Samal aastal asutati Žemalėsse ka kihelkonnakool. XIX sajandi alguses valmis ka sealne sünagoog. Sealne juudi kogukond ei olnud aga kuigi suur, nii elas alevis 1868. aastal vaid 55 juuti ja sünagoog suleti 1886. aastal.

Tsaariajal oli alevi venekeelne nimekuju Жемеляны.

XIX sajandi lõpus sealne kihelkonnakool suleti. 1914. aastal avati alevis riiklik algkool, mis on praeguse kooli eelkäija.

Nõukogude perioodil oli küla kohaliku kolhoosi keskasulaks. 1968. aastal avastati külast 60 mündist koosnev aare. 16. augustil 2015 avati küla pargis uus lava.

## Elanikkond


* 381 (1865)
* 399 (1902)
* 619 (1923)
* 596 (1959)
* 628 (1970)
* 591 (1979)

* 480 (1983)
* 460 (1986)
* 504 (1989)
* 586 (2001)
* 524 (2011)
* 448 (2021)


## Viited

## Välislingid

*Küla portaalis vietoves.Lt
*Küla Mažeikiai piirkonna entsüklopeedias
Muḩammad Şabāḩ as-Sālim aş-Şabāḩ

**Ash-Shaykh Muḩammad Şabāḩ as-Sālim aş-Şabāḩ** (araabia keeles الشيخ محمد صباح السالم الصباح; sündinud 10. oktoobril 1955) on Kuveidi poliitik, majandusteadlane ja diplomaat. Ta on alates 17. jaanuarist 2024 Kuveidi peaminister. Enne peaministriks saamist oli ta asepeaminister ning keskendus riigihalduse ja rahvusvaheliste suhete edendamisele.

## Noorus ja haridus
Muḩammad aş-Şabāḩ sündis 10. oktoobril 1955, tema isa Şabāḩ as-Sālim aş-Şabāḩ oli aastatel 1965–1977 Kuveidi emiir. Tema vanem vend on olnud nii kaitse- kui siseminister. Bakalaureusekraadi majandusteaduses sai ta Claremont McKenna Kolledžist Californias, magistri- ja doktorikraadi majandusteaduses ja Lähis-Ida uuringutes Harvardi Ülikoolist.

## Töökäik
### Riigiametnikuna
Aastatel 1993–2001 oli ta Kuveidi suursaadik Ameerika Ühendriikides, pärast seda töötas välisministrina. Aastal 2003 oli ta Kuveidi rahandusminister. Veebruaris 2006 sai temast asepeaminister ning ta pidas paralleelselt ka välisministri ametit.

Muḩammad astus oktoobris 2011 tagasi, et avaldada meelt Kuveidi valitsusele laekunud korruptsioonisüüdistuste vastu. Pärast seda oli ta külalislektor Oxfordi Ülikoolis.

### Peaministrina
4. jaanuaril 2024 tegi emiir Mish‘al al-Aḩmad al-Jābir aş-Şabāḩ temast peaministrikandidaadi, ta vannutati ametisse 17. jaanuaril. Muḩammad aş-Şabāḩist sai seega 20 aasta jooksul esimene aş-Şabāḩi dünastia Banu Sālimi soost peaminister.

## Isiklikku
Muḩammad aş-Şabāḩil on üks naine, kellega tal on neli last.

## Muud töökohad
* Araabia Majandusliku Arengu Kuveidi Fondi juhatuse esimees (2003–2011)
* Keskkonnakaitse Ülemnõukogu liige (2003–2011)
* Riikliku Julgeolekunõukogu liige (2003–2011)
* Planeerimise ja Arengu Ülemnõukogu liige (2006–2011)
* Kuveidi Riikliku Tuumaenergia Komitee liige (2009–2011)
* Riigiteenistuse Komisjoni esimehe kohusetäitja (2003–2011)
* Rahvusvaheliste Suhete ja Säästva Arengu Nõukogu juhatuse nõunik

## Tunnustus
* 1978 – Salvatori teadlase preemia
* 2014 – Robert ja JoAnn Bendetsoni globaalne juhtimisauhind avaliku diplomaatia alal Tuftsi Ülikooli Fletcheri Koolist

## Viited
Ryan Mendes

**Ryan Isaac Mendes da Graça** (sündinud 8. jaanuaril 1990 Mindelos) on Roheneemesaarte jalgpallur, kes mängib äärepoolkaitsjana Türgi kõrgliigaklubis Fatih Karagümrük ja Roheneemesaarte jalgpallikoondises.

Jalgpallitreeninguid alustas Mendes Roheneemesaarte klubis Batuque FC. 2008. aastal siirdus ta Prantsusmaa klubisse Le Havre, mille põhimeeskonnas debüteeris ta Prantsusmaa kõrgliigas 13. mail 2009 mängus Saint-Étienne'i vastu. Alates järgmisest hooajast mängis ta Le Havre'iga Prantsusmaa esiliigas. Hooajal 2011/12 lõi Mendes Prantsusmaa esiliigas 13 väravat ning kuulus liigas nelja parima väravalööja sekka. Samal hooajal valiti ta ka liiga sümboolsesse koosseisu.

2012. aasta septembris sõlmis ta nelja-aastase lepingu Prantsusmaa kõrgliigaklubiga Lille. Esimese värava Prantsusmaa kõrgliigas lõi ta 6. oktoobril 2012 mängus Ajaccio vastu. Hooajal 2015/16 oli ta Lille'ist laenul Inglismaa esiliigaklubis Nottingham Forest.

Aastatel 2017–218 mängis Mendes Türgi kõrgliigaklubis Kayserispor. Seejärel mängis ta viis aastat Araabia Ühendemiraatides, esmalt kaks hooaega Sharjahis ja pärast seda kolm hooaega Al-Nasris. Hooajal 2018/19 tuli ta Sharjahiga Araabia Ühendemiraatide meistriks.

2023. aasta augustis naasis Mendes Türgi kõrgliigasse, kui sõlmis kaheaastase lepingu Fatih Karagümrükiga.

Roheneemesaarte jalgpallikoondises tegi Mendes debüüdi 11. augustil 2010 sõprusmängus Senegali vastu. Koondisekarjääri esimese värava lõi ta 8. oktoobril 2011 Aafrika rahvaste karikavõistluste valikmängus Zimbabwe vastu. Alates 2013. aastast on ta kuulunud Roheneemesaarte koondisse neljadel Aafrika rahvaste karikavõistlustel.

## Viited
Aïssa Laïdouni

**Aïssa Bilal Laïdouni** (sündinud 13. detsembril 1996 Montfermeil's) on Prantsusmaal sündinud Tuneesia jalgpallur, kes mängib keskpoolkaitsjana Saksamaa kõrgliigaklubis Union Berlin ja Tuneesia jalgpallikoondises.

Ta alustas klubikarjääri Prantsusmaa klubis Angers. Aastatel 2014–2016 mängis ta Angers' reservmeeskonnas. Ainsal korral mängis ta Angers' meeskonnas Prantsusmaa kõrgliigas 2. aprillil 2016, kui kohtuti Troyes'ga. Hooajal 2016/17 oli ta Angers'st Prantsusmaa tugevuselt kolmanda liiga klubis Les Herbiers ja hooajal 2017/18 samasse liigasse kuuluvas Chamblys.

Aastatel 2018–2020 mängis Laïdouni Rumeenia kõrgliigaklubis Voluntari ja 2020–2023 Ungari kõrgliigaklubis Ferencváros. Hooaegadel 2020/21 ja 2021/22 tuli ta Ferencvárosiga Ungari meistriks. Hooajal 2020/21 valiti Laïdouni lisaks Ungari kõrgliiga hooaja väärtuslikumaks mängijaks.

2023. aasta jaanuaris sõlmis ta nelja ja poole aasta pikkuse lepingu Union Berliniga.

Tuneesia jalgpallikoondises tegi Laïdouni debüüdi 25. märtsil 2021 Aafrika rahvaste karikavõistluste valikmängus Liibüa vastu. Koondisekarjääri esimese värava lõi ta sama aasta 16. novembril MM-i valikmängus Sambia vastu. Ta on kuulunud Tuneesia koondisse 2022. aasta maailmameistrivõistlustel ning 2022. ja 2024. aasta Aafrika rahvaste karikavõistlustel.

## Saavutused
;Ferencváros
*Ungari kõrgliiga: 2020–21; 2021–22
*Ungari karikas: 2021–22
;Individuaalsed
*Ungari kõrgliiga hooaja väärtuslikum mängija: 2020–21
*Tuneesia aasta jalgpallur: 2022

## Viited
Bernardo Arévalo

**César Bernardo Arévalo de León** (sündinud 7. oktoobril 1958 Montevideos) on Guatemala poliitik, alates 15. jaanuarist 2024 Guatemala president.

Tema isa Juan José Arévalo oli esimene Guatemala demokraatlikult valitud president. 1954. aastal põgenesid ta vanemad pärast riigipööret kodumaalt ning elasid Uruguays, Venezuelas, Tšiilis ja Mehhikos. 

Esimest korda läks Arévalo Guatemalasse 15-aastaselt ning asus õppima Guatemala katoliiklikus erakoolis. 1980. aastatel õppis ta Iisraelis Jeruusalemma Heebrea Ülikoolis bakalaureuseõppes sotsioloogiat ja magistriõppes Ladina-Ameerika ristiusustamist. Seejärel sai ta Hollandis Utrechti Ülikoolis doktorikraadi filosoofia ja sotsiaalantropoloogia alal.
 
Pärast seda töötas ta Guatemala välisministeeriumis. 1984–1988 oli ta Iisraelis Guatemala saatkonna esimene sekretär ja konsul. 1994–1995 oli ta Guatemala asevälisminister. 1995–1996 oli ta Guatemala suursaadik Hispaanias ja töötas ühtlasi ministri nõunikuna. 

1999. aastast töötas ta organisatsioonis Interpeace. 2015. aastal osales ta protestides, kus nõuti president Otto Pérez Molina tagasiastumist.

2020–2024 oli ta erakonna Movimiento Semilla esindajana Guatemala parlamendi liige.

## Viited
‘Abd al-Laţīf Rashīd

**‘Abd al-Laţīf Rashīd** (araabia keeles عبد اللطيف رشيد‎ *‘Abd al-Laṭīf Rašīd*, ka *Latif Rashid*; kurdi keeles لەتيف ڕەشید *Letîf Reşîd*; sündinud 10. augustil 1944 Iraagi Kurdistan As-Sulaymānīyah's) on Iraagi kurdi poliitik. Ta on 17. oktoobrist 2022 Iraagi president.

Ta kuulub samasse erakonda (Kurdistani Patriootlikku Liitu), kuhu on kuulunud eelmised presidendid Barham Aḩmad Şāliḩ, Fu‘ād Ma‘şūm ja Jalāl aţ-Ţalabānī. Ta on õppinud inseneritööd Suurbritannias, PhD kraadi kaitses ta aastal 1978 Manchesteri Ülikoolis.

Ta on olnud septembrist 2003 kuni detsembrini 2010 Iraagi veeressursside minister.

Pärast Şaddām Ḩusayni kukutamist on tavaks olnud, et parlamendi spiiker on sunniidist araablane, peaminister šiiidist araablane ja president kurd.

## Isiklikku
Ta on abielus Shanaz Ibrahim Ahmediga, neil on kaks poega ja tütar.
Compal Electronics

**Compal Electronics Inc.** (hiina keeles 仁寶電腦工業股份有限公司) on Taiwani originaalseadmete tootja (OEM) ja konstruktor (ODM). Ettevõte on maailma suurim OEM sülearvutite tootja. Lisaks sülearvutitele toodab Compal erinevaid infotehnoloogia- ja meditsiiniseadmeid ning tarbeelektroonikat. 

## Ajalugu

Compal alustas tegevust 1984. aastal arvuti lisaseadmete tootjana Taipeis. 1992. aastal noteeriti firma aktsiad Taiwani börsil. Compali esimesed välismaised tootmisüksused rajati Hiinasse, kuid 2007. aastal avati esimene tehas Vietnamis.

Aastal 2011 asutas Lenovo koos Compaliga ühisettevõtte arvutite tootmiseks. 2015. aastal müüs Toshiba Ameerika Ühendriikide turu konkurentsiolukorra tõttu Compalile litsentsi Toshiba kaubamärgiga telerite tootmiseks. 2018. aastast sai ettevõttest Quanta Computeri kõrval teine Apple Watchi tootja.

## Kirjeldus

Originaalseadmete tootjana ei müü Compal tooteid oma kaubamärgi alt, mida teevad hoopis firma klientidest lisandväärtusega edasimüüjad. Näiteks toodab Compal Delli laua- ja sülearvuteid, teiste seas ka Dell XPS 13 seeria rüperaale. Compal tegeleb iseseisva teadus- ja arendustegevusega ning tootearendusega, mille käigus valminud tooted on 2024. aasta jaanuarikuu seisuga pälvinud 135 iF disainiauhinda.

Compali tütarettevõte Compal Communications Inc. oli üks suurimaid ODM mobiiltelefonide tootjaid. Tegevuse konsolideerimise huvides toodab telefone nüüd emaettevõte Compal Electronics Inc.

## Viited

## Välislingid
*
Idablokk

**Idablokk** oli külma sõja ajal Nõukogude Liidu juhitud Kesk- ja Ida-Euroopas asuv kommunistlike riikide poliitiline, majanduslik ja sõjaline liit. Blokk tekkis pärast teist maailmasõda ja selle moodustasid peamiselt Punaarmee poolt okupeeritud riigid. Liit oli külma sõja ajal vastukaaluks kapitalistlikule lääneblokile. Idablokk lagunes külma sõja lõppedes, vahemikus 1989–1991, kuna enamik selle riike läksid üle demokraatlikule valitsemisvormile ja turumajandusele.

Idabloki riike loeti Nõukogude Liidu mõjusfääris olevaks ja läänemaailma ja NSVL-i vahel olevaks puhvriks, kes olid vormiliselt iseseisvad, aga Nõukogude Liidu kaudse kontrolli all. Idabloki liikmesriikide valitsemissüsteem oli Nõukogude Liidu järgi kujundatud sotsialistlik üheparteisüsteem, nende sõjaline ja välispoliitika järgis Nõukogude Liidu oma, nende majandused olid käsumajandused, mis olid tugevalt seotud Nõukogude Liidu majandusega.

Idabloki riigid kuulusid Varssavi Lepingu Organisatsiooni (VLO), mis loodi 1955. aastal vastukaaluks NATO-le, ja Vastastikuse Majandusabi Nõukogusse, mis oli loodud Marshalli plaani sotsialistlikuks vastandiks. Läänemaailma jaoks algas Euroopas idabloki piirilt raudne eesriie.

## Idabloki liikmesriigid
Idablokki kuulusid:

* Nõukogude Liit
* Poola Rahvavabariik
* Saksa Demokraatlik Vabariik (ehk Ida-Saksamaa)
* Tšehhoslovakkia Sotsialistlik Vabariik
* Ungari Rahvavabariik
* Rumeenia Sotsialistlik Vabariik
* Bulgaaria Rahvavabariik
* Albaania Rahvavabariik (1961. aastani)
* Jugoslaavia Föderatiivne Sotsialistlik Vabariik (1948. aastani).

## Vaata ka

* Teine Maailm
* Sotsialistliku orientatsiooniga riik
* Lääneblokk

## Viited
Hiina-Nõukogude lõhe

**Hiina-Nõukogude lõhe** oli Hiina Rahvavabariigi ja Nõukogude Liidu vaheliste suhete järkjärguline halvenemine külma sõja ajal. Lõhe peamiseks põhjuseks olid erinevused doktriinis, mis tekkisid kahe riigi erinevatest arusaamadest sellest, kuidas tõlgendada ja rakendada marksismi-leninismi. Neid erinevusi mõjutasid kahe riigi geopoliitiliste suundade lahknemised aastatel 1947–1991 kestnud külma sõja ajal. 

1950. aastate lõpus ja 1960. aastate alguses muutusid arutelud õiguspärase marksismi kindlaks määramise kohta otsesteks vaidlusteks Nõukogude Liidu destaliniseerimise ja läänemaailmaga rahumeelse kooselamise kohta, mida Hiina partei- ja riigijuht Mao Zedong taunis kui revisionismi. Sellisel ideoloogilisel taustal võttis Hiina läänemaailma vastu sõjaka seisukoha ning keeldus Nõukogude Liidu läänega kooseksisteerimise poliitikast. Peking laitis Nõukogude Liidu tugevnevaid suhteid Indiaga Hiina-India piirikonflikti tõttu ning Moskva kartis, et Mao oli tuumasõja õuduste suhtes liiga kergemeelne.

1956. aastal kritiseeris Nikita Hruštšov Stalinit ja stalinismi oma kõnes XX Kongressil ning alustas Nõukogude Liidu destaliniseerimist. Mao ja teised Hiina juhid olid šokeeritud nähes, et Hiina ja NSV Liit olid aina enam lahku kasvamas leninistliku teooria tõlgendamise teemal. 1961. aastaks ajendasid ideoloogilised erinevused Hiinat ametlikult maha laitma Nõukogude kommunismi kui Nõukogude Liidu "revisionistidest reeturite kätetööd". Lisaks kuulutas Hiina Nõukogude Liidu sotsiaalimperialistlikuks jõuks. Idabloki riikide jaoks seisnes Hiina-Nõukogude lõhe selles, kumb riik hakkab juhtima maailmarevolutsiooni, ning kelle suunas pöörduksid riiklikud parteid poliitilise nõu, rahastuse ja sõjalise abi küsimustes. Maailmakommunismi juhtivaks riigiks olemise nimel konkureerisid Hiina ja NSV Liit oma mõjusfääris olevate riikide kommunistlike parteide kaudu.

Läänemaailma jaoks muutis Hiina-Nõukogude lõhe kahepoolse külma sõja kolmepoolseks. Rivaliteet lubas Maol diplomaatiliselt läheneda Ameerika Ühendriikidele läbi Richard Nixoni 1972. aasta visiidi Hiinasse. Läänes ilmnesid Henry Kissingeri tüürimise all kolmnurkne diplomaatia ning 1970. aastate pingelõdvendus, mida toetas Leonid Brežnev eesmärgiga vältida suhete halvenemist samaaegselt USA ja Hiinaga. Nagu Tito ja Stalini vaheline lõhe, mõrastas Hiina-Nõukogude lõhe levinud kuvandit ühetaolisest kommunismist – veendumust, et kommunistlikud riigid on kollektiivselt ühtehoidvad ning neil ei teki tähenduslikke ideoloogilisi erimeelsuseid. Hiina ja NSV Liit jätkasid Vietnami sõja ajal siiski koostööd Põhja-Vietnamiga, kuigi nende rivaliteet jätkus mujal. Ajalooliselt tarvitas Mao läbi Hiina-Nõukogude lõhe omamoodi marksistlikku-leninistlikku reaalpoliitikat, et luua kolmepoolne geopoliitiline kord Nõukogude Liidu vastu, mille maoistid liitsid kokku Mao "kolme maailma teooriaga". Lorenz M. Lüthi sõnul puuduvad dokumentaalsed tõendid selle kohta, et Hiina või NSV Liit oleks sellel perioodil oma suhetele kolmnurkses raamistikus lähenenud.

## Vaata ka
*Hiina-Nõukogude piirikonflikt

## Viited
Stefan Arand

**Stefan Arand** (sündinud 19. juulil 2002 Tartus) on eesti veemotosportlane.

Lõpetas 2021. aastal Miina Härma Gümnaasiumi, jätkanud õpinguid EBS-is ettevõtluse ja ärijuhtimise erialal.

## Sportlasena
Veemotospordiga hakkas tegelema 2013. aastal Henry Põvvati käe all, hiljem treeninud ka Ahto Aaslav-Kaasiku juhendamisel. Harrastanud ka motokrossi.

Tuli 2021. aastal klassis F-4 ning aastatel 2022 ja 2023 klassis F-2 Eesti meistriks.

Tuli 2017. aastal klassis GT-30, 2022. aastal klassis F-4 ja 2023. aastal klassis F-2 Balti meistriks.

Tuli juunioride arvestuses aastatel 2015, 2016, 2017 ja 2018 klassis GT-15; aastatel 2015 ja 2016 klassis JT-250; täiskasvanute arvestuses aastatel 2017 ja 2018 klassis GT-30, 2019. aastal klassis Offshore 3J ning aastatel 2021 ja 2022 klassis F-4 Euroopa meistriks. 

Tuli juunioride arvestuses aastatel 2015, 2016 ja 2018 klassis GT-15; aastatel 2017 ja 2018 klassis GT-30 ning 2022. aastal klassis F-4 täiskasvanute arvestuses maailmameistriks. 

Alates 2024. aasta hooajast sõidab esimese eestlasena Vormel 1 (F-1) klassis.

## Tunnustus
*2015, 2016, 2017, 2018 Eesti parim noor veemotosportlane
*2016, 2017, 2018 UIM parim noor veemotosportlane
*2020 Eesti Vabariigi spordipreemia (Eesti veemotospordi koondis – Stefan Arand, Rasmus Haugasmägi, Jasmiin Üpraus – kõrgete saavutuste eest 2019. aastal)
*2022, 2023 Eesti parim veemotosportlane

## Vaata ka
*Veemoto
*Eestlastest veemoto maailmameistrid

## Viited

## Välislingid
* 
*Sporditulemused ESBL-is
Pašerkšnė

**Pašerkšnė** (žemaidi *Pašerkšnie*) on küla Leedus Mažeikiai rajoonis Šerkšnėnai vallas. Pašerkšnė asub Šerkšnė jõe kaldal. Jõel on küla kohal Pašerkšnė paisjärv.

Külas on kaks kalmistut.

Küla on esmamainitud 1646. aastal. Seal asus ka Pašerkšnė mõis. 1764. aastal elas külas seitse juuti. 

## Elanikkond


* 75 (1902)
* 138 (1923)
* 129 (1959)
* 124 (1970)
* 92 (1979)

* 44 (1989)
* 54 (2001)
* 40 (2011)
* 31 (2021)


## Viited

## Välislingid

*Küla Mažeikiai piirkonna entsüklopeedias
Schönbühel-Aggsbach

**Schönbühel-Aggsbach** on vald (*Marktgemeinde*) Austrias Alam-Austria liidumaal Melki ringkonnas.

## Viited
Texingtal

**Texingtal** on vald (*Gemeinde*) Austrias Alam-Austria liidumaal Melki ringkonnas. Seal sündis Austria liidukantsler Engelbert Dollfuß.

## Viited
Lėlaičiai

**Lėlaičiai** (žemaidi *Lielātē*) on küla Leedus Mažeikiai rajoonis Šerkšnėnai vallas. 

Lėlaičiai asub Šerkšnė jõe kaldal. Osaliselt ulatub külla Natura 2000 ala Venta keskjooks. Ka jääb osaliselt külla Šerkšnė hüdrograafiline kaitseala.

Külas on kalmistu. Kalmistul asuv kabel valmis 1931. aastal.

Küla on saanud nime sealse mõisa esimeste omanike Lėlovičite järgi. Tegemist oli läti soost suurnikega, nime aluseks on lätikeelne sõna *liels* (suur).

XVI sajandil sai alguse Lėlaičiai mõis. Küla on esmamainitud 1584. aastal. 1764. aastal elas külas neli juuti. 1765. aastal sündis külas Leedu kirjanik Dionizas Poška. 1880. aastal püstitas Stirpeikade pere kalmistule kabeli, mis 1930. aastal läks kihelkonna omandisse. Järgmisel aastal asendati see uue kabeliga.

Muinsuskaitse all on Žemalė küla piiril asuv muinaskalme.

## Elanikkond


* 106 (1902)
* 157 (1923)
* 47 (1959)
* 57 (1970)
* 30 (1979)

* 14 (1989)
* 15 (2001)
* 22 (2011)
* 12 (2021)


## Viited

## Välislingid

*Küla Mažeikiai piirkonna entsüklopeedias
Piedad Córdoba

**Piedad Esneda Córdoba Ruiz** (25. jaanuar 1955 Medellín – 20. jaanuar 2024 Medellín) oli Colombia jurist ja poliitik.

Ta kuulus Colombia Liberaalsesse Parteisse ja oli aastail 1994–2010 Colombia Senatis.
Kuniko Tsurita

**Kuniko Tsurita** (つりたくにこ, *Tsurita Kuniko*, 25. oktoober 1947 – 14. juuni 1985) oli Jaapani manga kunstnik. Ta oli esimene naissoost autor ajakirjas Garo (18-aastaselt) ja selle ainuke püsivalt kaastööd teinud naiskoomiksikunstnik.

## Ajalugu
Tsurita alustas mangade joonistamist teismelisena ja esitas oma töid ajakirjade võistlustele, kuid ilma erilise eduta, kuna naisautoritelt oodati romantilisi lugusid (*shoujo*), mitte märulilugusid. Üks toimetaja kirjutas: "Soovitan teil jääda teema juurde, millega olete tuttav, ja joonistada hoopis tüdrukuid.” Hiljem saavutas ta edu alternatiivses manga-ajakirjas Garo.

Tsurita suri 1985. aastal 37-aastaselt luupuse tüsistustesse.

## Stiil ja teemad
Paljud Tsurita mangad olid *gekiga* stiilis.

Tsurika teosed keskenduvad ja vastanduvad naiste soorollidele ning naiselikkuse, soolise identiteedi ja seksuaalsuse patriarhaalsete ideede teemadele. Mõnes tema töös on androgüünseid või soonormidele vastanduvaid autoportreesid.

Tsurikal oli mitmekülgne visuaalne stiil, mis ulatus nappidest, lihtsatest joonistustest, kus kasutatakse tühja ruumi, popkunstist ja juugendstiilist inspireeritud stseenideni.

## Teosed

### Jaapanikeelsed kogumikud

* フライト : つりたくにこ作品集 (*Lend: Kuniko Tsurita teosed* ). Seirin Kōgeisha, 2010.
* 彼方へ : つりたくにこ*未発表作品集 (Edasi: Kuniko Tsurita avaldamata teosed* ). Seirin Kōgeisha, 2001.
* 六の宮姫子の悲劇 (*Printsess Rokunomiya tragöödia* ). Seirin Kōgeisha, 2001.

### Tõlgitud kogumikud

* "Lend" on tõlgitud järgmistesse keelesse:
** Itaalia: V. Filosa. Coconino Press, 2019 ISBN&nbsp;. 
** Prantsuse: autor Léopold Dahan. Atrabile 2021. aasta
* "Sinine taevas, üks pilv", tõlkinud Ryan Holmberg. Inglise keeles, 2020.ISBN&nbsp; 

## Viited


## Välislingid
* Tsurita avaldamata teoste kogumik "Teisele poole"
* Tsurita teos "Lend"
* Tsurita teos "Suur Vanker ja Merimadu"
Soltvadkert

**Soltvadkert** (kuni 1901. aastani **Vadkert**, saksa keeles *Wadkert*, horvaadi keeles *Vakier*) on linn Ungaris Bács-Kiskuni komitaadis Kiskőrösi kreisis.

## Geograafiline asend
Soltvadkert asub Kiskőrösist umbes 9 km idakagus ja komitaadikeskusest Kecskemétist ligikaudu 41 km edelas.

## Ajalugu
Asula varasem nimi oli Vadkert. Vadkerti on ürikutes esmamainitud 1376. aastal. Tõenäoliselt hävis küla türklaste rünnakus 1526. aasta oktoobris. 18. sajandil algas tühjaksjäänud küla taasasustamine. Vadkerti saabus švaabi ümberasujaid. Praeguse nime sai küla 1901. aastal. Linnaõigused sai Soltvadkert 1. septembril 1993.

## Sõpruslinnad
* Bodelshausen, Saksamaa
* Sărmășag, Rumeenia

## Viited
Ybbs an der Donau

**Ybbs an der Donau** (lühidalt: Ybbs) on linn (*Stadtgemeinde*) Austrias. See rajati 1317. aastal. Kogu linnas, alates oluliste kaubateede ristumiskohast ja piki Doonaud, on linn säilinud paigana, millel oli juba keskajal suur majanduslik tähtsus.

## Toponüümia

Ybbsi jõe orgu kutsutakse Ybbsi oruks või Ybbsi väljaks (*Ybbsfeld*).

## Ajalugu

788. aastal toimus Ybbsi väljal (*Ybbsfeld*) lahing frankide ja avaaride vahel.

Raudteesild pommitati 26. märtsil 1945; otselöök toendile, lõunapoolne lähenemine läbi lõigatud, pealiin blokeeritud.

## Sõpruslinnad

* Bobbio, Itaalia

## Ettevõtlus ja taristu

* Ybbsi loodeosas asub Ybbs-Persenbeugi elektrijaam, esimene jõel töötav elektrijaam Austria Doonaul. WIlly Höhn, Coburgi põliselanik, oli pärit Stettinist. 1939. aastal nõudis ta ühe oma erikonstruktsiooni elluviimist.
* 11. novembrist 1907 kuni 22. septembrini 1953 oli Ybbs Ybbseri maanteel, võib-olla maailma lühimal trammiliinil. See oli 2,94 km pikk ja ühendas linna *Westbahni* raudteejaamaga Ybbs-Kemmelbachis.

## Vaata ka

* Ybbsi oru raudtee

## Viited
Mehis Muru

**Mehis Muru** (sündinud 1. augustil 1989) on eesti orienteeruja.

2008. aastal lõpetas ta kuldmedaliga Türi majandusgümnaasiumi. 2015. aastal lõpetas ta Tallinna Tehnikaülikooli ehitusteaduskonnas tööstus- ja tsiviilehituse eriala bakalaureuse- ja magistriõppe integreeritud õppe ja sai tehnikateaduste magistri kraadi.

Eesti meistrivõistlustel orienteerumisjooksus on ta võitnud segateatesprindis OK JOKA võistkonnas 2023. aastal kulla, 2017. ja 2019. aastal hõbeda ning 2018. aastal pronksi.

Rogaini Euroopa meistrivõistlustel on ta võitnud meesvõistkondade arvestuses koos Martin Vilismäega 2021. aastal Eestis Otepääl pronksi ja 2023. aastal Soomes Pöytyäl hõbeda.

## Tunnustus
*2008 Türi valla hõbedane aumärk
*2023 Järvamaa parim meessportlane

## Viited
Tekstõlnõk

**Tekstõlnõk** (ukraina keeles Текстильник; kuni 1972. aastani **Rakivka** (Раківка)) on mikrorajoon Ukrainas Donetski edelaosas asuvas Kirovi rajoonis.

2021. aasta 21. jaanuaril toimus rünnak Tekstõlnõki turule, milles hukkus vähemalt 27 inimest.

## Viited

## Välislingid
Jüri Mazurtšak

**Jüri Mazurtšak** (sündinud 9. augustil 1961) on eesti muusik, ansambli 2 Quick Start trummar.

Jüri Mazurtšak on üheksa aastat õppinud Tallinna Muusikakeskkoolis viiulit ja mõnda aega Otsa-nimelises muusikakoolis. Trumme hakkas mängima Oleviste kiriku gospelkoori Effataa saateansamblis.

Ta on mänginud ansamblites Zaltus Lumel, Monitor, Linnu Tee, Nevil Blumberg Band, Anne Veski bänd.

Jüri Mazurtšak on mitmel korral osalenud Eurovisiooni lauluvõistlusel. Näiteks osales ta lavaesituses 1998. aasta Eurovisiooni lauluvõistlusel, kus Eestit esindas Koit Toome lauluga "Mere lapsed" ja mängis löökpille Tallinnas toimunud 2002. aasta Eurovisioonil, kus Eestit esindas Anna Sahlene lauluga "Runaway".

Tema poeg on laulja, laulukirjutaja ja muusik Oliver Mazurtšak.

## Viited
Pulmanpoolhaagis

**Pulmanpoolhaagis**, ka **europoolhaagis** ja **universaalne poolhaagis** (inglise keeles *drop side trailer*) on küljeluukidega kinnine poolhaagis, mille karkass on kaetud veekindla katte ehk tendiga.  

= Ülevaade =
Tent *(tarpaulin)* on veekindel polüestrist kate, mis kaitseb poolhaagises või muus veoühikus olevat kaupa ilmastikuolude eest. Alumiiniumisulamist külgluukide ja tentkattega poolhaagise sisekõrgus esiosas on enamasti 2,70 m ja tagaosas 2,85 m. 

Poolhaagise esiseina nurkades on teraspostid, mis tagavad selle jäikuse. Esisein peab vastu kuni 13,5 t seestpoolt ettepoole mõjuvale jõule. Tagaosas on kogu poolhaagise kõrguses kahele poole avanevad alumiiniumsulamist tiibuksed. Küljelt laadimiseks tõstetakse tent kas osaliselt või täielikult üles. Koormaruumi seinad ja katus on mõnevõrra elastsed ja tihedam pealelaadimine on teatud piirini võimalik. Miinuseks on asjaolu, et veetavale lastile võivad avaldada mõju ilmastikuolud (niiskus, kõrge ja madal temperatuur). Europooltreileri tühikaal on tavaliselt vahemikus 5,0–5,5 t. 

Varem kehtinud standardi järgi on europoolhaagiste kasutamisel veduki haakesadula kõrgus 1250 mm, mis võimaldab kasutada koormaruumi mahutavusega kuni 90 m3. Uue standardi järgi võib olla haakesadula kõrgus teepinnast vahemikus 1100–1170 mm, mis võimaldab saada poolhaagise lastiruumi mahuks 13,6 m pikkuse juures 95 m3. 

## Viited
Kardinpoolhaagis

**Kardinpoolhaagis**, ka kardinpooltreiler (ingl.k. *curtainsider; tautliner*) on tendiga suletud kerega poolhaagis, mille küljed ja lagi on peale- ja mahalaadimiseks kokkuvolditavad ette- või tahapoole. Tendist (ingl.k. *tarpaulin*) külgkardinad koos vertikaalsete tugipostide ja horisontaalsete tugedega tagavad poolhaagise külgede piisava tugevuse. Kardinpoolhaagised võimaldavad kiiret ja mugavat laadimist külgedelt ning pealt. Analoogiliselt kardinpoolhaagistega toodetakse ka kardintäishaagiseid. 

= Ülevaade =
Külgkardinad (tent) on valmistatud tugevast materjalist, mille aluspõhjaks on spetsiaalne kootud kangas. Hõlpsasti avatav on ka poolhaagise lagi (katus). Kergelt libisevat katust saab avada nii ette- kui ka tahapoole. Katusematerjal laseb läbi päevavalgust, mis võimaldab teostada laadimistöid päevalgel ilma täiendava valgustuseta koormaruumis. Kardinpooltreileri külgmised tugipostid on ümbertõstetavad treileri kogu pikkuse ulatuses. Postide vahele saab kinnitada horisontaalseid, perforeeritud kinnitusavadega alumiiniumsulamist tugiprofiile, mille külge omakorda võib kinnitada kaubaaluseid pikisuunas toetavaid risttalasid. 

Kuna kardinpoolhaagisel puuduvad põrandast kõrgemale ulatuvad külgluugid, tuleb laadimisel kinnitada poolhaagise põranda ja esiseina külge suurem osa pakkeüksustest. Poolhaagise külgedel põrandapinnast allpool on profiil perforeeritud avadega koormarihma konksu kinnitamiseks. Kardintreileri kaal sõltub tellitavast lisavarustusest ja on enamasti vahemikus 4,8–5,2 t. Poohaagise põrand on kaetud niiskuskindlate, 28-30 mm paksuste immutatud vineerist elementidega. Treileri põrandaplaatide hõõrdetegur (0,6) aitab tagada teatud juhtudel kaubaaluste paigalejäämise ka ilma täiendava kinnitamiseta vaatamata autorongi liikumisest tingitud tavapärastele inertsjõududele. 

Kesk- ja Lääne-Euroopas veetakse iga päev tuhandeid poolhaagiseid raudteeplatvormidel intermodaalsete rongide koosseisus. Selleks tõstetakse pooltreilerid pukk-kraanade või suurte tõstukite abil lähtejaamas spetsiaalsetele platvormvagunitele, kus need kinnitatakse vagunil oleva sadula külge sadulatapiga. Et kaubaga täidetud poolhaagiste raamid tõstmisel läbi ei painduks, peavad need olema tugevdatud. Lisaks on veoühikutel neli tõstmiskohta, kaks kummalgi küljel. **Intermodaalne poolhaagis** (ingl.k. *intermodal semitrailer*) on spetsiaalne, tugevdatud raami ja tõstekohtadega poolhaagis, mida kasutatakse intermodaalsetel raudteevedudel.
Koidik (partei)

**Koidik** (vene keeles Рассвет) on Venemaa loomisjärgus poliitiline partei, mille moodustas tagasi lükatud presidendikandidaat Jekaterina Duntsova.
Megapoolhaagis

**Megapoolhaagis**, ka megapooltreiler (inglise keeles *mega semi-trailer*), on tavalisest kõrgema (3,0 m) sisekõrgusega pooltreiler, mille haakesadula kõrgus teepinnast on umbes 960 mm. Poolhaagise madalam põhjakõrgus maapinnast võimaldab kasutada koormaruumi mahtu 100 m3 ulatuses. Poolhaagise veoks kasutatakse spetsiaalset madalapõhjalist vedukit, mis eristub tavapärastest sadulautodest väiksema läbimõõduga rataste ja erikujulise tagavedrustusega. Megapooltreilerite vedukautosid valmistatakse kahe haakesadula kõrgusega: 885 mm ja 915 mm.

Megapoolhaagiseid toodetakse ka variandis, mille puhul saab pakkeüksusi vedada kahel tasandil. **Topeltteki süsteem** (ingl.k. *double-decker system*) võimaldab kaubaaluste vedamist kahel korrusel selleks ette nähtud poolhaagises. Ülemine tekk koostatakse vertikaalpostidest, horisontaaltaladest ja tõstukiga paigaldavatest moodulitest. Teisel korrusel paiknevate kaubaaluste kogukaaluks on lubatud enamasti kuni 10,0 t. Kaubaaluste paigutamisel kahel korrusel on võimalik vedada kokku 67 kaubaalust, sealjuures ülemisel korrusel 33 tk.

## Viited
Furgoonpoolhaagis

**Furgoonpoolhaagis**, ka bokspoolhaagis (inglise keeles *box semi-trailer*), on terassõrestikul, soojusisolatsiooniga ja seest ning väljast teras- või alumiiniumplekiga kaetud, kolme teljega kinnine poolhaagis. Peamiseks eeliseks tenthaagise ees on asjaolu, et veetav kaup on paremini kaitstud nii ilmastikumõjude kui ka soovimatu sissetungimise ja varguste eest. 

= Ülevaade =
Furgoontreileri seinad on valmistatud ferroplastist paneelidest või polüuretaanist sandvitš-tüüpi isolatsioonplaatidest paksusega 30 mm. Furgoonpoolhaagised on varustatud tavaliselt kõrgete tiibustega, põrand on paksust, immutatud vineerist. Koormaruumi kõrgus on enamasti 2,60–2,70 m, poolhaagise kaal vahemikus 6,6–7,5 t. Sisevalgustuse tagavad lakke süvistatud valgustid. 

Bokspooltreilerites on tänu arvukatele kinnituskohtadele põrandal ja seintel palju võimalusi veoste kinnitamiseks. Lasti, mis koosneb paljudest eri suuruse ja kujuga pakkeüksustest, saab kinnitada koormaruumis nii liikumis- kui ka ristisuunas. Pakkeüksusi saab fikseerida ka ümberpaigutatavate vertikaalsete postidega. 

Furgoonpoolhaagised jaotatakse nelja põhirühma:

* poolhaagised, millel puuduvad termoisolatsioon ja termoseadmed;
* soojustatud (isotermilised) poolhaagised, mida kasutatakse toiduainete veoks;
* külmikpoolhaagised, mida kasutatakse külmutatud toiduainete (liha, kala jms) veoks;
* termopoolhaagised, mis võimaldavad hoida külmal ajal lastiruumis plusstemperatuuri ja sõltumata välistemperatuurist ka külma-või külmutusrežiimi. 

## Viited
Külmikpoolhaagis

**Külmikpoolhaagis** (inglise keeles *refrigerated semi-trailer*) on soojusisolatsiooniga lae ja seinte ning jahutusseadmega (osadel lisaks ka kütteseadmega) poolhaagis, mis on mõeldud kiiresti riknevate toodete (peamiselt toidukaubad) veoks. Külmikpoolhaagistega veetakse peamiselt juur- ja puuvilju, liha- ja piimatooteid, kalatooteid ja mahlu. Kütteseadmega poolhaagistega on võimalik saavutada külmal ajal ka vajalikud plusstemperatuurid. Külmikpoolhaagistest universaalsemad on termopoolhaagised. Nüüdisaegsete termopoolhaagistega on võimalik saavutada koormaruumis külmutus-, jahutus- ja kütteseadmete abil temperatuure vahemikus +20 °C kuni –25 °C. 

## Viited
Termopoolhaagis

**Termopoolhaagis** (inglise keeles *thermo semi-trailer*) kujutab endast soojusisolatsiooniga seinte ja laega poolhaagist, millel on termokontrollitavate veoste vedamiseks jahutus- kui ka soojendusseade. Agregaadi generaatorit käitab neljasilindriline diiselmootor, generaator toodab elektrivoolu nii jahutus- kui ka soojendusseadmele. Termopoolhaagise koormaruumis on võimalik saavutada temperatuurirežiime vahemikus +20 kuni -250 C. Termopoolhaagis võib olla tagant- või külglaetav, ühe või kahe kambri ja termoseadmega, ühe- või kahekorruseline.

Valmistatakse ka termopoolhaagiseid, mille koormaruumi saab jaotada ristisuunas teisaldatava vaheseinaga kaheks erinevaks tsooniks. Eesmine osa on madalama ja tagumine osa veidi kõrgema temperatuuriga. Tagamaks külma õhu liikumist tagaossa, paiknevad lae all enamasti kolm õhukanalit, mille pikkus on muudetav. Loomarümpade veoks võib tellida poolhaagise, mille lakke on kinnitatud paralleelsed siinid lukustatavate riputuskonksudega.

Kui jahutatud kauba veol piisab poolhaagise 45 mm seinapaksusest, siis külmutatud kaupa vedavate poolhaagiste seinte paksus koos isolatsiooniga on tavaliselt 60 mm. Laepaneelide paksus on tavaliselt mõlemal juhul 85 mm. Termokontrollitavate vedude poolhaagise kandevõime on tavaliselt 27,0t. Kuna termotreileritele kehtivad kõrged sanitaar- ja hügieeninõuded, on nende seinad ja põrand kergesti pestavad. 

Termopoolhaagised on varustatud 380 V kolmefaasilise pinge pistikupesadega, mida vajatakse termoagregaatide varustamiseks elektrienergiaga nende töötamisel pistikupesadega parkimiskohtades. 

## Viited
Ketūnai

**Ketūnai** (žemaidi *Ketūnā*) on küla Leedus Mažeikiai rajoonis Šerkšnėnai vallas. Ketūnai asub Šerkšnė jõe kaldal.

Küla nimi tuleneb sõnast *kesti* või *kentėti*, mis tähendab kannatamist. Räägitakse, et sealse mõisa omanikud olid silma paistnud erakordse julmusega.

Küla on esmamainitud 1540. aastal ja seejärel 1568. aastal (*Kietuny*). 1600. aastast pärineb Ketūnai mõisa inventariraamat. Aastal 1860 püstitati külla kabel, mis oli Seda kiriku abikirikuks. Aastal 1930 sündis külas Leedu kirjanik ja poliitik Algirdas Pocius. Kuni teise maailmasõjani oli külas ka vanausuliste kogukond, kellel oli oma kalmistu. Aastal 1900 avati mõisa juures kool, kus õppetöö toimus vene keeles. Aastal 1954 avati külas sidejaoskond. Aastal 1978 suleti sealne kool hoone avariilise seisukorra tõttu ja õppetöö viidi üle Plinkšese kooli. Ka postkontor suleti 1970. aastatel.

Muinsuskaitse all on Hiiuhaudade nime all tuntud muinaskalmed. Ka on kaitse all Ketūnai vana kalmistu. Osaliselt jäävad külla Kalniškiai küla piiril asuvad Kalniškiai muinaskalmed ehk Antanavičiuste kruusaauk.

Ühe majapidamise juures asub lohuga kivi, mida kutsutakse püha vee kiviks. Kivi pärineb kalmistult, vana kabeli varemete juurest. Šerkšnė jõe ääres asub Malonė lohk, mis on nime saanud maaomaniku järgi. Rahvasuu räägib, et seal asunud varem kalvinistide kirik, ka olevat see endine kõrtsiase. Pašerkšniaisse viiva tee ääres asub suur kivi, mis asuvat maa alla vajunud mõisa kohal. Öösiti võivat kivi juures kohata väikest valgeis rõivais last, ka istuvat keegi öösiti kivil, parandades saapaid. Vanarahval oli kombeks kivi juurde münte jätta. Küla põllul asus "jälgedega" kivi, mis aga maeti maaparandustööde käigus teiste kivide alla.

## Elanikkond


* 415 (1902)
* 552 (1923)
* 397 (1959)
* 333 (1970)
* 90 (1979)

* 97 (1985)
* 88 (1989)
* 72 (2001)
* 85 (2011)
* 63 (2021)


## Viited

## Välislingid

*Küla Mažeikiai piirkonna entsüklopeedias
Peregrine Mission One

**Peregrine Mission One** oli ebaõnnestunud Ameerika Ühendriikide Kuu maanduri missioon.

Maanduri nimega Peregrine ehitas Astrobotic Technology ja selle pardal olid NASA ja DLRi uurimisseadmed ning mitmed ajakapslid. Peregrine Mission One startis United Launch Alliance'i raketi Vulcan Centaur esmalennuga 8. jaanuaril 2024. Missiooni eesmärgiks oli maandada Kuule esimene Ameerika Ühendriikides ehitatud Kuu maandur pärast Apollo programmi mehitatud kuumoodulit. Viimane Apollo kuumoodul oli Kuule maandunud 1972. aastal.

Vahetult pärast kanderaketist eraldumist, tekkis maanduril kütuseleke, mis välistas Kuule maandumise. Pärast kuut päeva Maa orbiidil suunati maandur tagasi Maa atmosfääri, kus see 18. jaanuaril Vaikse ookeani kohal ära põles. Eduka missiooni korral oleks maandur Kuule maandunud 23. veebruaril 2024.

## Viited
Milan Nenadić

**Milan Nenadić** (12. august 1943 – 16. jaanuar 2024) oli serbia rahvusest endise Jugoslaavia maadleja.

Ta võitis 1972. aasta suveolümpiamängudel Kreeka-Rooma maadluses kaalukategoorias kuni 82 kg pronksmedali.

## Välislingid